නියමිත වෙලාවට දුම්රිය ධාවනය කරන්න බැරිනම් දුම්රිය මාර්ගය වසා දමා මගීන්ගේ ගමන් පහසුව සඳහා ලංගම බස් රථ යොදවන බව ප්‍රවාහන ඇමැති කුමාර වෙල්ගම මහතා කීවේය.ඇමැතිවරයා මේ අදහස් පළ කෙළේ ඊයේ (27) උදේ අළුත්ගම දුම්රිය ස්ථානයෙන් සාගරිකා දුම්රියට ගොඩවී දුම්රිය මැදිරියෙන් මැදිරියට යමින් දුම්රිය මගීන්ගේ ගැටලු පිළිබඳ සාකච්ඡා කළ අවස්ථාවේ දී ය.ඇමැතිවරයා මෙසේ දුම්රියෙන් ගමන් කරමින් මගීන්ගේ ප්‍රශ්න සොයා බැලීම පිළිබඳව මගීහු ඇමැතිවරයාට ප්‍රසාදය පළ කළහ.මුහුදුබඩ දුම්රිය මාර්ගය ඔස්සේ රජයේ සේවකයින් ඇතුළු විශාල ජනකායක් දිනපතා ගමන් කරන අතර දුම්රිය ප්‍රමාදයන් පිළිබඳව ජනතාව ගෙන් නිතර නිතර පැමිණිලි ලැබෙන බවත්, එසේ ප්‍රමාද වන විට ජනතාව දොස් නගන්නේ ප්‍රවාහන ඇමතිට රජයට බවත් හැමදාම දොස් ඇසීමට නොහැකි බවත් ඇමැතිවරයා කීය.මුහුදුබඩ මාර්ගයේ ගමන් ගන්නා “සාගරිකා”, “සමුද්‍රදේවී” ඇතුළු සියලු දුම්රියන් නියමිත වේලාවට ධාවනය නොවීම නිසා රාජ්‍ය සේවකයින්ට නියමිත වේලාවට රාජකාරියට වාර්තා කිරීමට නොහැකි වීමෙන්, ආයතනවල ප්‍රශ්නවලට මුහුණපෑමට සිදුව ඇතැයි, රාජ්‍ය සේවකයින් අමාත්‍යවරයාට මෙහිදී පෙන්වා දුන්නේ ය.“රතු ඉර” වැදීමෙන් රාජ්‍ය සේවකයන්ට වන අසාධාරණය ගැන සිය කනගාටුව ප්‍රකාශ කළ අමාත්‍යවරයා, ඇතැම් නිලධාරීන්ගේ උදාසීන ක්‍රියාකලාපය දැඩි දෝෂ දර්ශණයට ලක් කළේය.